Hvor kommer Syrah fra?
Syrah er verdens syvende mest plantede drue, og den findes fra Frankrig til Chile, USA, Sydafrika, Spanien, Italien og Australien. Den stammer muligvis fra Shiraz, hovedstaden i det gamle persiske rige, hvorfra den for nogle tusinde år siden skulle have været blevet bragt til Rhône via den græske koloni Massilia, som i dag er bedre kendt som Marseilles. Det var skotten James Busby, der i 1832 bragte Syrah til Australien fra Frankrig eller Spanien – og allerede i 1860’erne var druen en af de vigtigste i landet. Og den dag i dag er Australien en af de førende eksponenter for den fyldige Shiraz-stil, så mange er glade for. Også i det nordlige Rhône er Syrah en vigtig drue, ikke mindst for klassikere som Hermitage, Cornas og Côte-Rôtie. I det sydlige Rhône bliver den brugt i blends til at lave vine som Châteauneuf-du-Pape, Gigondas og Côtes du Rhône, hvor Grenache typisk udgør størstedelen. Prøv også vinene fra det moderne, spanske område Priorat.